Pertunjukan anjing

**Pertunjukan anjing** ialah pertunjukan haiwan, iaitu acara yang dalamnya anjing dipamerkan. **Pertunjukan pengakuran**, yang juga dirujuk sebagai *[[pertunjukan baka]]*, ialah sejenis pertunjukan anjing yang dalamnya hakim, yang mengenali baka anjing spesifik, menilai anjing baka tulen individu untuk takat *keakuran* anjing berkenaan kepada jenis baka berasas untuk bakanya, sebagaimana yang diperihalkan dalam piawaian baka individu sesuatu baka.

Pertunjukan anjing dapat menjadi cara untuk menilai anjing untuk tujuan pembiakbakaan. Kejuaraan pengakuran daripada kelab kenel kebangsaan beriktiraf pada umumnya dianggap sebagai petunjuk merit. Ramai pembiak baka menganggap kejuaraan sebagai prasyarat untuk pembiakbakaan. Sesetengah pengkritik berhujah bahawa pertunjukan dapat menggalakkan pembiakbakaan terpilih bagi trait dan mengurangkan kepelbagaian genetik.

Pertunjukan anjing pengakuran moden pertama diadakan di Dewan Bandar Newcastle di Newcastle upon Tyne, England, pada Jun 1859.

## Penghakiman

Pertunjukan anjing pengakuran bukanlah perbandingan antara anjing dengan anjing tetapi merupakan perbandingan setiap anjing dengan imej mental hakim tentang jenis baka unggul seperti yang digariskan dalam piawaian baka bagi baka individu. Hakim pertunjukan anjing mencuba untuk mengenal pasti anjing yang menjadi contoh unggul bagi piawaian terbitan untuk setiap baka. Sesetengah penghakiman mesti subjektif. Sebagai contoh, hal yang sebenarnya memaksudkan "lapis bulu penuh" atau "sikap ceria", iaitu perihal yang terdapat dalam piawaian baka, dapat dipelajari secara berbeza.

Hakim biasanya diperakui untuk menghakimi satu baka atau beberapa baka, biasanya dalam kumpulan sama, tetapi segelintir hakim "semua baka" dapat menghakimi sebilangan besar baka.

## Kemenangan
Anjing bertanding dalam pertunjukan anjing untuk mendapatkan mata atau pensijilan untuk gelaran kejuaraan.

Sistem The Kennel Club (United Kingdom), yang juga digunakan oleh Australian National Kennel Council dan di negara lain, dianggap paling sukar untuk mendapatkan gelaran di bawahnya.

Persekutuan Kinologi Antarabangsa menaja pertunjukan antarabangsa yang berbeza daripada pertunjukan lain kerana anjing mula-mula menerima perihal bertulis individu tentang kualiti positif dan kualiti negatif daripada hakim dan hanya anjing dengan rating tinggi akan bertanding dengan anjing lain dalam kelas berkenaan. Anjing mesti menerima empat *[[Pertunjukan Anjing Sedunia|Certificat d'Aptitude au Championnat International de Beauté]]* (CACIB) untuk layak untuk kejuaraan; salah satu mesti dimenangi di negara anjing berkenaan sendiri dan sekurang-kurangnya dua di negara lain di bawah sekurang-kurangnya tiga orang hakim berlainan.

## Amerika Syarikat
Terdapat tujuh kelas bagi setiap baka dalam pertunjukan anjing American Kennel Club:
# Anak anjing (kadang-kadang terbahagi antara 6–9 bulan dengan 9–12 bulan)
# Dua Belas hingga Lapan Belas Bulan (yang tergolong dalam julat usia ini layak)
# Pemula (anjing berusia melebihi enam bulan layak selagi belum memenangi sebarang mata lagi, belum memenangi tiga hadiah tempat pertama dalam kelas ini, dan belum memenangi hadiah pertama dalam kelas Baka Pempamer, kelas Baka Amerika, atau kelas Terbuka)
# Pemilik-pengendali Amatur (pemilik mempamerkan anjing dan belum menerima dana untuk penunjukan sebarang anjing lain)
# Baka Pempamer (orang yang mengendalikan anjing ialah pemilik dan pembiak baka berekod)
# Baka Amerika (dikhaskan untuk anjing yang dijaninkan di Amerika Syarikat)
# Terbuka (sebarang anjing yang berusia melebihi enam bulan boleh memasuki kelas ini. Juara tidak diizinkan dalam sebarang kelas lain dan hanya diizinkan untuk memasuki kelas ini, walaupun dalam kebanyakan kes melangkau pertandingan kelas sepenuhnya dan dimasukkan secara langsung dalam Best of Breed.)

Kelas Baka Amerika dan kelas Terbuka adalah mandatori untuk setiap pertunjukan, sementara yang lain merupakan pilihan. Dalam sesetengah kes, satu kelas atau lebih mungkin dibahagikan mengikut warna, ketinggian, berat, atau jenis lapis bulu. Anjing dapat memperoleh mata tambahan semasa anugerah ini, bergantung pada bilangan anjing sesama jantina masing-masing dan Juara yang bertanding dengannya.

Dalam American Kennel Club, anjing memerlukan 15 mata untuk menjadi Juara, dengan setiap kemenangan yang memperoleh mana-mana angka antara sifar dengan lima mata bergantung pada bilangan anjing yang bertanding dan kawasan tempat pertunjukan berkenaan diadakan. Sekurang-kurangnya dua kemenangan mesti terdiri daripada satu set tiga mata atau lebih ("utama") di bawah dua orang hakim berlainan; sekurang-kurangnya satu kemenangan tambahan di bawah hakim ketiga juga dikehendaki.

Peraturan untuk United Kennel Club (UKC) menggunakan sistem mata berbeza. Kejuaraan menghendaki gabungan mata dan kemenangan pertandingan. Mata dianugerahkan pada peringkat baka untuk setiap kemenangan; sebagai contoh, kemenangan dalam kelas memberikan 10 mata dalam baka bukan keragaman dan 5 mata dalam baka keragaman, walaupun jika tiada anjing lain yang perlu dikalahkan dalam kelas berkenaan. Kemenangan Pertandingan ialah kemenangan ke atas sekurang-kurangnya seekor anjing lain, sama ada dalam baka sendiri atau peringkat lebih tinggi (bertempat mengatasi sekurang-kurangnya seekor anjing lain dalam kumpulan atau Best/Reserve Best dalam pertunjukan Berbilang Baka). Kejuaraan menghendaki sejumlah 100 mata dan tiga kemenangan pertandingan.

## Kanada
Pertunjukan Canadian Kennel Club adalah hampir seiras dengan pertunjukan anjing American Kennel Club, kecuali kelas "Baka Kanada" yang menggantikan kelas "Baka Amerika" AKC. Perbezaan utamanya ialah bilangan mata yang dikehendaki untuk Kejuaraan dan cara mata tersebut dihitung.

Di bawah peraturan Canadian Kennel Club, 10 mata diperlukan untuk Kejuaraan, dengan kemenangan yang dianugerahkan oleh sekurang-kurangnya tiga orang hakim berlainan dan sekurang-kurangnya satu kemenangan "utama" dengan dua mata atau lebih. Setelah Kejuaraan selesai, anjing boleh memperoleh mata untuk Grand Championship.

Setakat 1 Januari 2013, untuk mencapai Grand Championship, 20 mata diperlukan dengan dua "utama". Yang seterusnya ialah Grand Excellent Championship yang boleh dianugerahkan kepada anjing yang mengumpulkan 100 mata dan telah memenangi sekurang-kurangnya satu Best in Show. Rantau bukan faktor dalam penentuan mata untuk kemenangan di Kanada—jadual mata adalah sama di serata negara.

## Colombia
Di Colombia, pertunjukan anjing diselenggara dan dianjurkan oleh Asociación Club Canino Colombiano. Pertunjukan pengakurannya mematuhi peraturan Persekutuan Kinologi Antarabangsa. Menurut ACCC, hanya anjing baka tulen yang diiktiraf oleh FCI diizinkan untuk ikut serta. Baka tulen asal Colombia mesti berdaftar dengan ACCC dan, oleh itu, mesti memegang nombor LOC, iaitu nombor dalam Buku Asal Colombia.

## Pertunjukan anjing ketara

### Crufts
Di United Kingdom, pertunjukan kejuaraan antarabangsa Crufts pertama kali diadakan pada tahun 1891. Sejak ulang tahun keseratusnya pada tahun 1991, pertunjukan ini telah secara rasmi diiktiraf sebagai pertunjukan anjing terbesar dan paling berprestij di dunia oleh *[[Rekod Dunia Guinness]]*, dengan sejumlah 22,991 ekor anjing yang dipamerkan pada tahun itu. 22,964 ekor anjing dipamerkan pada tahun 2008, kurang sebanyak 27 ekor daripada rekod sebelumnya.

### Pertunjukan Anjing Sedunia
Pertunjukan Anjing Sedunia ditaja oleh Persekutuan Kinologi Antarabangsa untuk kejuaraan antarabangsa dalam pengakuran dan sukan anjing lain. Lokasinya bergilir sesama negara anggota. Pertunjukan tahun 2008 diadakan di Stockholm, Sweden; pertunjukan tahun 2009 di Bratislava, Slovakia; dan pertunjukan tahun 2010 di Herning, Denmark.

### Pertunjukan Anjing Westminster Kennel Club
Pertunjukan Anjing Westminster Kennel Club ialah pertunjukan pengakuran semua baka, yang secara sejarah diadakan di kawasan Bandar Raya New York. Pertunjukan ini ialah salah satu daripada segelintir pertunjukan berbangku di Amerika Syarikat.

Pertunjukan ini kerap dibandingkan dengan Pertunjukan Anjing Sedunia; Pertunjukan Anjing Sedunia dianggap lebih bernilai sedikit dari segi reputasi.

## Kritikan

Sesetengah pengkritik menyatakan bahawa pertunjukan pengakuran membawa kepada pemilihan anjing pembiakbakaan hanya berdasarkan penampilan, yang dipandang oleh sesetengah pihak sebagai hal yang memudaratkan kualiti kerja dan, yang paling teruk, sebagai promosi eugenik. Pertunjukan telah dikritik kerana menggalakkan pembiakbakaan bagi trait yang memudaratkan anjing; sebagai contoh, anjing Peking yang menang dalam pertunjukan anjing paling berprestij di Britain pada tahun 2003 terpaksa difotografkan semasa berbaring di atas pek ais selepas memenangi pertunjukan kerana anjing itu tidak dapat bernafas dengan cukup baik untuk secekapnya menyejukkan tubuh terlalu panasnya. Pembiakbakaan trait terpilih mengurangkan kepelbagaian genetik, yang dapat menimbulkan sesetengah masalah kesihatan pada anjing.

Di Amerika Syarikat, sesetengah pertubuhan baka anjing pekerja, seperti American Border Collie Association dan Jack Russell Terrier Club of America, telah mencuba untuk berjuang untuk menghalang baka mereka daripada diiktiraf oleh AKC dan sesetengah kelab kenel lain, kerana mereka berfikir bahawa pengenalan baka mereka ke gelanggang pertunjukan akan menyebabkan penurunan bilangan anjing pekerja dengan kualiti mencukupi.

Pada Ogos 2008, BBC One menyiarkan sebuah filem dokumentari yang berjudul *[[Pedigree Dogs Exposed]]*, yang menyiasat subjek isu kesihatan yang menjejaskan anjing pedigri di United Kingdom, dengan penekanan khusus pada anjing yang dibiakbakakan untuk pertunjukan. Program ini memprovokasi kritikan terhadap kelab kenel. Susulan siaran, BBC menarik balik liputan televisyennya tentang pertunjukan anjing  Crufts dari tahun 2009, dengan penaja dan rakan kongsi lain yang turut menarik balik sokongan, termasuk Pedigree Petfoods, RSPCA, PDSA, dan Dogs Trust. Sebagai gerak balas kepada program itu, The Kennel Club di United Kingdom mengumumkan semakan bagi semua piawaian baka. Mereka menyatakan bahawa mereka akan mengenakan larangan ke atas pembiakbakaan antara anjing yang berkait rapat dan akan mengenakan pemantauan lebih ketat untuk mencegah anjing tidak sihat daripada dimasukkan.

## Pertunjukan bangku
**Pertunjukan bangku** ialah pertunjukan yang mensyaratkan agar anjing dipamerkan di lokasi yang ditetapkan (bangku pertunjukan) sepanjang pertunjukan, kecuali apabila ditunjukkan di gelanggang, didandan untuk penunjukan, atau dibawa keluar untuk disingkirkan. Tujuannya adalah supaya penonton dan pembiak baka mempunyai kesempatan untuk melihat semua anjing yang masuk. Dalam pertunjukan tanpa bangku yang lebih lazim, anjing dikehendaki hadir hanya pada waktu gelanggang yang ditetapkan.

Di Amerika Syarikat, pertunjukan berbangku pernah menjadi kebiasaan, tetapi kini hanya tinggal enam, termasuk Pertunjukan Anjing Westminster Kennel Club dan Pertunjukan Anjing Sedunia.

Sesama peserta ujian padang, bilamana anjing dihakimi berdasarkan prestasi dan bukan rupa, istilah *pertunjukan bangku* merujuk sebarang pertunjukan pengakuran.

## Lihat juga
* Baka anjing
* Jenis anjing
* *[[Junior showmanship]]*
* Kejuaraan anjing
* Kesihatan anjing
* Pembiakan kanin
* Pengakuran anjing
* Pertandingan Anjing Terhodoh di Dunia
* Senarai anjing individual
* Senarai penyakit anjing
* Senarai sukan anjing

## Rujukan

## Bacaan lanjut

*